Weemseesdet
Weemseesdet ass den Numm vun der éischter lëtzebuergescher TV-Sitcom, déi tëscht dem 30. Oktober 2011 an dem 23. Mäerz 2012 a 24 Episode vu knapps enger hallwer Stonn freides owes op RTL Télé Lëtzebuerg gewise gouf.

Se gouf produzéiert vun deal Productions S.A. (Désirée Nosbusch an Alexandra Hoesdorff-Rosen). Geschriwwe gouf se vum Claude Lahr a Marc Limpach. D'Dréiaarbechten ware vu Juli bis Enn September 2011. D'Serie hat e Budget vun 1,5 Millioun Euro, wouvun zwee Drëttel vum Lëtzebuerger Filmfong iwwerholl ginn an een Drëttel vun RTL.

Haaptpersonnagë sinn eng stacklëtzebuerger Famill, d'Famill Wampach: De Romain Wampach (gespillt vum Germain Wagner) ass en idealistesch zynesche Proff a seng Fra, d'Georgette (Nicole Max), eng opbrausend Psychologin. Si hunn zwee Kanner, de Fränz (Luc Lamesch) an d'Charlotte (Eugénie Anselin).

Weider Personnagë sinn ë. a. hir Botzfra Maria (Martine Borg) an där hire Jong Raoul (Nilton Martins), d'Nopeschkoppel, den Här an der Madame Konsbrück (Désirée Nosbusch a Mickey Hardt), de Bop (Fernand Fox), d'Laura (Anne Bredimus), dem Charlotte seng Frëndin, de Max (Max Thommes), dem Fränz säi Kolleesch, asw.

Thematiséiert gi Sujeten wéi Generatiounekonflikter, pubertéierend Teenager, kleng Schwäermereien, Gedeessems mat den Noperen, asw.

D'Musek vum Générique ass vum Serge Tonnar.

Episoden

Um Spaweck 
 Websäit zur Serie

Sitcomen
Lëtzebuergesch Televisiounsserien
RTL
Televisiounsserien am 21. Joerhonnert